FI Euroopan unionin virallinen lehti CE 88/644

(2004/C 88 E/0661)

KIRJALLINEN KYSYMYS E-3366/03

esittäjä(t): Avril Doyle (PPE-DE) komissiolle

(14. marraskuuta 2003)

Aihe: Ihmisoikeustilanne Tšetšeniassa

Voiko komissio ilmoittaa, mihin toimiin Euroopan unioni on ryhtynyt Tšetšenian ihmisoikeusrikkomusten ja kansainvälisen humanitaarisen oikeuden loukkausten paljastamiseksi, erityisesti Said-Khusein Imakaevin ja hänen isänsä Said Khuseinin asiassa?

Voiko komissio myös ilmoittaa, keskustellaanko näistä asioista tulevassa 6 päivänä marraskuuta pidettävässä EU:n ja Venäjän välisessä huippukokouksessa Roomassa, ja toimittaa lyhyen selvityksen kokouksen tuloksista erityisesti Tšetšeniaa koskien?

Christopher Pattenin komission puolesta antama vastaus

(18. joulukuuta 2003)

Komissio seuraa tarkasti Tšetšenian tapahtumia ja tukee sellaista poliittista ratkaisua, jossa kunnioitetaan Venäjän alueellista yhtenäisyyttä, sekä kaikkia aitoja ponnisteluja, jotka johtavat kestävään rauhaan.

Komissio on tietoinen ja huolissaan niistä järkyttävistä raporteista, joita Tšetšenian ihmisoikeusrikkomuksista on saatu. Se on niin ikään tietoinen kysymyksessä viitatusta tapauksesta, joka on esitetty Euroopan ihmisoikeustuomioistuimelle. Valitettavasti tapaus ei ole ainoa laatuaan: Tšetšenian ihmisoikeuksista vastaavan presidentin edustajan Sultygovin toimistolta saatujen tietojen mukaan yhteensä 2 343 ihmistä on kadonnut elokuusta 1999 lähtien. Ihmisoikeusjärjestöt raportoivat, että useita satoja ihmisiä on kadonnut Tšetšeniassa (monissa katoamistapauksissa on käytetty pakkokeinoja) vuonna 2003.

Komissio käytti Roomassa 6. marraskuuta 2003 järjestettyä Euroopan neuvoston kokousta hyväkseen ilmaistakseen huolensa jatkuvista ihmisoikeusrikkomuksista saaduista raporteista. Komissio aikoo edelleen painottaa, että sellaiset käytännöt on lopetettava, joissa ihmisoikeuksien rikkojat kaikilla konfliktiin osallistuvilla tahoilla jäävät rangaistuksetta.

Komissio ilmaisee myös huolensa kotimaassaan siirtymään joutuneille henkilöille tarkoitettujen pakolaisleirien sulkemisesta Ingušiassa. Sen mielestä on äärimmäisen tärkeää, että kotimaassaan siirtymään joutuneiden henkilöiden ainoaksi vaihtoehdoksi ei jätetä paluuta Tšetšeniaan. Tätä voidaan korostaa erityisesti nyt sen vuoksi, että Tšetšenian turvallisuustilanne on vain pahentunut sen jälkeen, kun perustuslakia koskenut kansanäänestys ja presidentinvaalit pidettiin ja koska humanitaarinen tilanne on huono. Tämän viimeksi mainitun asian osalta komissio on pahoillaan siitä, että Venäjä ei ole vielä ryhtynyt konkreettisiin toimiin humanitaarisen avun antamisen helpottamiseksi — antamalla kansalaisjärjestöille mahdollisuuden hyödyntää Yhdistyneiden Kansakuntien suurtaajuusviestintää (VHF), varmistamalla avustustyöntekijöiden turvallisuuden (erityisesti nostettiin esiin kidnapatun humanitaarisen avun työntekijän Arian Erkelin tapaus) sekä antamalla ECHOlle mahdollisuuden avata toimisto Nazranissa Ingušiassa — komission lukuisista kehotuksista huolimatta.

Komissio aikoo unionin ja Venäjän välisissä asiaa koskevissa tapaamisissa kehottaa Venäjän viranomaisia parantamaan Pohjois-Kaukasian tilannetta.

Komissio tarjoaa tukea alueella toimiville kansalaisjärjestöille kansanvaltaa ja ihmisoikeuksia koskevan eurooppalaisen aloitteen kautta, jonka tavoitteena on tukea toimivan kansalaisyhteiskunnan kehitystä. Myös lukuisia koulutusohjelmia on aloitettu yhteistyössä Euroopan neuvoston kanssa.